Kaapstad-waterkrisis: Waterdraers kan verligting bringPatricia de Lille, Kaapstad se burgemeester, tydens die nuuskonferensie. Foto: Tamaryn Africa/ANA ŉ Grondwateropname wat in opdrag van die Stad Kaapstad uitgevoer is, het vasgestel die waterdraers wat gevind is, kan meer water lewer as wat aanvanklik verwag is. “Vandag wil ons die nuus deel dat ons 150 miljoen liter water ŉ dag kan kry,” het Patricia de Lille, die stad se burgemeester, Dinsdag tydens ŉ nuuskonferensie by die Burgersentrum gesê. Volgens De Lille is sleutelpunte vir boorwerk geïdentifiseer, groot boormaatskappye van oor die land gemobiliseer en sal sy teen die einde van die week die media op ŉ toer deur die Kaapse Vlakte se waterdraer neem om te wys waar die boorwerk gaan plaasvind. “Ons het planne gereed oor hoe ons die water gaan aanvul nadat dit uit die waterdraers gehaal is. Ons moet meer geld gebruik om vir die projekte te betaal en daarom het ons die droogtewaterheffing bekend gestel, waarop ons 45 000 kommentare van die publiek ontvang het.” De Lille het gesê dit wil voorkom of daar ŉ gebrek aan behoorlike inligting aan die publiek is en het herhaal dat nie almal deur die waterheffings geraak gaan word nie, maar slegs 464 216 uit die 700 000 huishoudings. Uit die 464 216 huishoudings gaan slegs 52 510 meer as R150 ŉ maand betaal, terwyl die meerderheid minder as R47 ŉ maand sal moet opdok. “Ons bly daartoe verbind om die las op inwoners te verminder en seker te maak hulle ontvang gehaltedienste,” het sy gesê. De Lille het bygevoeg vooruitskattings dui daarop dat “dag zero” vervroeg is na 22 April, waar dit in Desember op drie weke vervroeg is na 29 April 2018, weens hoë waterverbruik tydens die feestyd. “Dag zero” is die dag wat alle krane in die stad toegedraai sal word en mense by ongeveer 200 persele oor die skiereiland heen sal moet toustaan vir water. Sy het gesê voorlopige bepalings wys dat die Kaapse Vlakte-waterdraer 80 miljoen liter water ŉ dag kan lewer, die Tafelberg-waterdraer 40 miljoen liter ŉ dag en die Atlantis-waterdraer 30 miljoen liter ŉ dag. De Lille het gesê sulke omvattende maatreëls is nog nooit voorheen ingestel nie en het beklemtoon dat die prosesse die verantwoordelike gebruik van grondwater sal verseker. “Dié stappe is nodig om Kaapstad deur die droogte te dra en word op ŉ omgewingsensitiewe benadering gegrond om volhoubare wateronttrekking te verseker. Dit sal verseker dat generasies Kapenaars nog voordeel uit grondwater sal trek,” het sy afgesluit.